Над 5000 проверки са извършили мобилните контролни екипи на СЦДП от началото на годината

5 195 проверки са извършили мобилните контролни екипи към Северноцентралното държавно предприятие /СЦДП/ от началото на годината до 20 ноември. Установени са били 165 нарушения. Съставените за тях актове по Закона за горите са придвижени по компетентност за издаване на наказателни постановления. 
Мобилните контролни екипи са установили, че 128 куб. м. дървесина са били обект на посегателство на територията на предприятието, което стопанисва държавните гори на областите Габрово, Велико Търново, Русе, Силистра и Разград. 
През периода са задържани 8 МПС-та, две каруци и два коня, с които са извършвани опити за кражби. Мобилните групи са задържали и 17 моторни триона, а също брадви и други инструменти, които са били средство за незаконна сеч. 

